EIC Univerzum Minerva Maribor v sodelovanju z Nacionalnim svetom miselnih športov Slovenije izdaja

**Pravilnik o tekmovanju v učinkovitem pomnjenju**

**»memoriada«**

**SPLOŠNI DEL**

1. člen

(vsebina pravilnika)

Pravilnik tekmovanja v pomnjenju ( v nadaljevanju: tekmovanje) določa:

* splošni del tekmovanja,
* razpis tekmovanja,
* organizacijo tekmovanja,
* priznanja in nagrade,
* financiranje tekmovanja,
* prehodne in končne določbe.

2. člen

(opredelitev in vsebina tekmovanja)

Memoriada je odprto tekmovanje v pomnjenju. **Gre za tradicionalno tekmovanje po pravilih svetovne organizacije miselnih športov, kjer se preverja sposobnost učinkovitega pomnjenja in ne predhodnega znanja tekmovalcev.**

3. člen

(ravni tekmovanja)

1. Tekmovanje poteka na šolski oz. regijski stopnji ter državni stopnji.

4. člen

(pravila prvenstva in discipline tekmovanja)

1. Tekmuje se v skladu s pravili Svetovne organizacije miselnih športov (World Memory Sports Council) in določbami tega pravilnika. Tekmovalci se lahko na podlagi rezultatov, doseženih na državnem tekmovanju, udeležijo tudi svetovnega tekmovanja.
2. Tekmovanje lahko poteka v naslednjih disciplinah: abstraktne slike,hitre številke,igralne karte, binarna števila, naključne besede, imena in obrazi, govorjena števila, zgodovinski datumi, hitre karte.
3. Discipline, v katerih se bodo pomerili tekmovalci posameznega tekmovanja se objavijo v razpisu.
4. Podrobnejši opisi vseh tekmovalnih disciplin ter pravila tekmovanja se objavijo na spletni strani Memoriade (<http://www.memoriada.eu/>).

5. člen

(cilji tekmovanja)

1. Kratkoročni cilji tekmovanja so:

* naučiti večje število ljudi tehnik pomnjenja,
* izpeljati regijska tekmovanja po Sloveniji,
* pomagati državnemu prvaku v pomnjenju pri dosegi dobrega rezultata na svetovnem prvenstvu.

1. Dolgoročni cilji tekmovanja so:

* izboljšanje izobrazbene strukture prebivalstva,
* preprečevanje prehoda zaposlenih v dolgotrajno brezposelnost,
* izboljšanje usposobljenosti in konkurenčnosti ljudi,
* boljša prehodnost dijakov in študentov v višje letnike.

6. člen

(pravica udeležbe na tekmovanju)

1. Tekmovanje je odprto za vse ljudi ne glede na državljanstvo in se ga lahko udeležijo, pod enakimi pogoji kot državljani Republike Slovenije, tudi tekmovalci iz tujine.
2. Tekmovanje poteka v štirih kategorijah:

* Otroci (do 12 let)
* Juniorji (med 13-17 let)
* Odrasli (med 18 –59 let)
* Seniorji nad 60 let.

V vseh kategorijah se leta določajo na podlagi letnice rojstva.

7. člen

(prostovoljnost udeležbe)

1. Udeležba na tekmovanju je prostovoljna.
2. Komisija mora pred tekmovanjem seznaniti tekmovalce s tem pravilnikom.

8. člen

(organizator in izvajalec tekmovanja)

Tekmovanje organizira in izvaja Evropski inovacijski center Univerzum Minerva izobraževalno razvojni zavod Maribor (v nadaljevanju: Univerzum Minerva). Tekmovanje lahko izvaja samostojno ali v sodelovanju s katerim javnim izobraževalnim zavodom.

9. člen

(strokovnost tekmovanja)

Za strokovnost tekmovanja je odgovorna Tekmovalna komisija (v nadaljevanju Komisija). Komisijo vodi strokovno usposobljeni vodja s tekmovalnega področja z najmanj univerzitetno izobrazbo, ki ima izkušnje s pripravo nalog na tekmovalnem področju.

10. člen

(uporaba podatkov)

1. Podatke, ki jih Univerzum Minerva pridobi za potrebe organizacije in izvedbe tekmovanja, lahko le ta uporablja le za namene izvedbe tekmovanja, javno objavo rezultatov, promocijo tekmovanja ter obveščanje o drugih aktivnostih Univerzum Minerve.
2. Komisija mora pridobiti pisno soglasje tekmovalcev za uporabo osebnih podatkov v skladu s tem pravilnikom, za javno objavo rezultatov ter za objavo fotografije udeleženca.

**RAZPIS TEKMOVANJA**

11. člen

(razpis tekmovanja)

1. Univerzum Minerva najkasneje do konca 16. avgusta tekočega šolskega leta objavi razpis za naslednje šolsko leto, v katerem so objavljeni datumi posameznih stopenj tekmovanja ter vsi podatki, namenjeni udeležencem tekmovanja, ki so potrebni za obveščenost tekmovalcev ter transparentnost tekmovanja.
2. Razpis se objavi na spletni strani Memoriade ([www.memoriada.eu](http://www.memoriada.eu) oz. [www.umi.si](http://www.umi.si) ).

12. člen

(vsebina razpisa)

Razpis obsega:

* izdajatelja razpisa,
* predmet razpisa,
* objavo razpisa,
* kraj in datum tekmovanja,
* prijavo tekmovalcev,
* omejitev prijav,
* prijavnino
* pravila tekmovanja ter discipline,
* transparentnost tekmovanja (prehodnost med posameznimi stopnjami tekmovanja)
* razglasitev rezultatov tekmovanja,
* pristojbino za ponovno vrednotenje nalog
* priznanja, nagrade in dodatne informacije.

**ORGANIZACIJA TEKMOVANJA**

13. člen

(roki za izvedbo tekmovanj)

Državno tekmovanje se mora zaključiti najkasneje do konca meseca aprila tekočega šolskega leta. Praviloma se državno tekmovanje odvija drugo soboto v mesecu marcu. Šolsko tekmovanje, ki je hkrati regijsko tekmovanje se praviloma izvaja drugi torek v mesecu februarju.

14. člen

(trajanje tekmovanja)

Tekmovanje traja 1 do 3 dni. Podrobnejši časovni razpored tekmovanja se objavi na spletni strani organizatorja ali Memoriade (<http://www.memoriada.eu/>).

15. člen

(dovoljeni pripomočki)

1. Na tekmovanju lahko tekmovalci uporabljajo svoj pisalni pribor. O uporabi drugih pripomočkov vsako leto sproti odloča Komisija. V prostor, kjer tekmovalci rešujejo tekmovalne naloge, ni dovoljeno prinašati nikakršnih elektronskih, komunikacijskih ali drugih naprav (prenosnih telefonov, radio aparatov…). Papir za reševanje nalog dobijo tekmovalci na tekmovanju.
2. Tekmovalci rešujejo naloge samostojno.

16. člen

(tekmovalna komisija in imenovanje članov)

1. Tekmovanja na posameznih ravneh vodi Komisija.
2. Komisijo sestavi organizator tekmovanja in sicer tako, da so izpolnjeni pogoji, določeni v 9. členu tega pravilnika. Člani tvorijo skupino strokovnjakov s tekmovalnega področja.

17. člen

(naloge tekmovalne komisije)

Komisija ima naslednje naloge:

* seznani tekmovalce z določbami tega pravilnika,
* pripravi, oblikuje in točkuje naloge,
* zagotovi zadostno število tekmovalnih nalog na osnovi števila prijavljenih tekmovalcev,
* organizira in izvede vrednotenje izdelkov tekmovalcev,
* določi vrstni red tekmovalcev po uspehu in ga razglasi,
* pripravi morebitne nagrade za tekmovalce in mentorje.
* določi dobitnike priznanj v skladu z 21. členom tega pravilnika.

18. člen

(prehod iz nižje na višjo raven)

1. Na državno tekmovanje se uvrstijo prvi trije uvrščeni tekmovalci regijskega tekmovanja v posamezni kategoriji in tisti, ki jim to določi Komisija.
2. Zmagovalci (tekmovalci, ki so dosegli 1., 2. in 3. mesto) v skupnem seštevku državnega tekmovanja v preteklih treh letih o tekmovanja imajo pravico neposrednega nastopa na državnem tekmovanju.

19. člen

(tekmovalne naloge, rešitve in točkovnik)

1. Naloge, rešitve in točkovnik pripravi Komisija.
2. Univerzum Minerva mora zagotoviti pravočasno, javno objavo tekmovalnega gradiva na spletni strani Memoriade (<http://www.memoriada.eu/>) ali v tiskani obliki ali na kakšen drug ustrezen način. Če ima tekmovanje več skupin, mora biti katalog razdeljen na posamezne skupine.
3. Izdelke iz državne stopnje tekmovanja mora oceniti Komisija na enem kraju.
4. Univerzum Minerva mora zagotoviti tajnost tekmovalnih nalog.
5. Naloge in rešitve tekmovanja morajo biti sprotno objavljene po končanem tekmovanju (najkasneje pred vsakim novim razpisom tekmovanja), lahko pa se izdajo v knjižni ali elektronski zbirki.
6. Rezultati tekmovanja morajo biti objavljeni najkasneje 3 dni po izvedbi tekmovanja, razen nalog, ki vsebujejo naloge besedilnega tipa, ki morajo biti objavljene najkasneje 14 dni po izvedbi tekmovanja.
7. Po objavi rezultatov imajo tekmovalci možnost ugovora v skladu z določbami 25. člena tega pravilnika.

20. člen

(šifriranje nalog)

Na državnem tekmovanju je šifriranje nalog obvezno.

**PRIZNANJA IN NAGRADE**

21. člen

(kriteriji za podeljevanje priznanj in število podeljenih priznanj)

1. Na regijski ravni se lahko podeli bronasto priznanje 1/3 tekmovalcev v vsaki kategoriji.
2. Srebrno priznanje se lahko podeli vsem tekmovalcem, ki sodelujejo na državnem tekmovanju.
3. Kadar je število tekmovalcev na osnovni ravni tekmovanja manj kot 500 se lahko na državni ravni podeli najmanj 2 (pri 50 tekmovalcih) in največ 19 (pri 475 do 499 tekmovalcih) zlatih priznanj. Pri 50 do 475 tekmovalcih se na vsakih 25 tekmovalcev podeli eno zlato priznanje.
4. Kadar je število tekmovalcev na osnovni ravni tekmovanja 500 ali več se lahko na državni ravni podeli najmanj 20 (pri 500 tekmovalcih) in največ 65 (pri 5000 in več tekmovalcih) zlatih priznanj. Pri 500 do 5000 tekmovalcih se na vsakih 100 tekmovalcev podeli eno zlato priznanje.
5. Bronasto priznanje se podeli tudi tekmovalcem, ki so po svojih dosežkih v zgornji 1/5 vseh tekmovalcev. Srebrno priznanje se podeli pod pogojem, da je tekmovalec dosegel najmanj 400 točk. Zlato priznanje se lahko podeli tekmovalcem, ki so dosegli najmanj 700 točk.

22. člen

(potrdila mentorjem)

V primeru, da v okviru prijavljenih šol sodelujejo kot mentorji tudi njihovi učitelji oziroma drugi zaposleni, mora Univerzum Minerva najkasneje do konca tekočega šolskega leta mentorjem izdati potrdila o dosežkih njihovih tekmovalcev.

23. člen

(evidenca potrdil in priznanj)

Univerzum Minerva mora voditi evidenco izdanih potrdil mentorjem tekmovalcev, ki so pridobili priznanja in arhiv o tekmovalcih, ki vsebuje podatke o rezultatih in izdanih priznanjih in potrdilih, v skladu z zakonom, ki ureja varstvo osebnih podatkov. Arhiv o tekmovalcih se mora hraniti za preteklih 5 let.

24. člen

(podelitev priznanj in nagrad)

1. Univerzum Minerva posreduje priznanja za tekmovalce in potrdila za mentorje po zaključku državnega tekmovanja. Zlata priznanja in nagrade se lahko podelijo na posebni slovesnosti.
2. V primeru, da finančna sredstva organizatorja to dopuščajo, se podelijo nagrade tekmovalcem, ki so dosegli najvišje skupno število točk.

25. člen

(ugovor zoper vrednotenje nalog)

1. Če tekmovalec meni, da je na tekmovanju dosegel boljši rezultat kot izhaja iz razglasitve rezultatov, lahko v 3 dneh od objave neuradnih rezultatov vloži pisni ugovor, ki mora vsebovati šifro tekmovalca in utemeljitev ugovora. Ugovor, ki ne vsebuje vseh elementov se zavrže.
2. Ugovor se pošlje v pisni obliki s priporočeno povratnico na Univerzum Minerva (Prušnikova ulica 46, 2000 Maribor).
3. Po sprejemu ugovora Komisija nalogo ponovno pregleda in poda mnenje o ugovoru, ki je dokončno.
4. Komisija lahko določi, da se ugovor zoper vrednotenje nalog obravnava le ob plačilu pristojbine za ponovno vrednotenje nalog. Višina pristojbine ne sme presegati zneska, ki se določi v razpisu tekmovanja. Če je Komisija ugotovi, da je bil ugovor utemeljen, se poravnana pristojbina vrne tekmovalcu.

**FINANCIRANJE TEKMOVANJA**

26. člen

(financiranje tekmovanj)

Sredstva za šolska, regijska in državna tekmovanja zagotovi Univerzum Minerva iz naslednjih virov:

* sredstva pridobljena s strani Ministrstva za izobraževanje, znanost in šport,
* sredstva pridobljena s prijavninami za tekmovanje,
* prispevki pokroviteljev in donatorjev,
* lastna sredstva,
* darila in volila,
* drugi viri.

27. člen

(prijavnina za tekmovanje)

Univerzum Minerva lahko z razpisom tekmovanja določi prijavnino za tekmovanje. Prijavnina mora biti poravnana najkasneje do začetka tekmovanja.

28. člen

(plačilo za delo)

1. Sodelovanje članov Komisije pri pripravi in izvedbi tekmovanja v pomnjenju je prostovoljno in brezplačno.
2. Glede na razpoložljiva finančna sredstva lahko Univerzum Minerva določi, da posamezna dela in opravila pri tekmovanju ali delu tekmovanja delno ali v celoti honorira.
3. Uspešni mentorji lahko prejmejo nagrade.
4. O višini plačila za delo in višini nagrade Univerzum Minerva sprejme sklep.

**PREHODNE IN KONČNE DOLOČBE**

29. člen

(veljavnost pravilnika)

1. Ta pravilnik začne veljati naslednji dan po javni objavi.
2. Z začetkom veljavnosti tega pravilnika prenehajo veljati določbe Pravil o državnem tekmovanju v miselnih športih.

Maribor, 10. avgust 2017

|  |  |
| --- | --- |
| **Nacionalni svet miselnih športov Slovenije**  Generalni sekretar  **Mag. Peter COKAN, mag. prav., dipl. inž. str.**  Vodja izobraževanj certificiranega programa MemoryTRENER | **UniverzumMinerva®**  Direktorica  **Mag. Vanja JUS, mag. prav., inž. str.**  Arbitra svetovne organizacije miselnih športov in vodja certificiranega programa HiBraTRENER |